”Humalaisia heiteltiin kuin koivuhalkoja maijan perään” – Poliisin työ on mullistunut 40 vuodessa, ja suurin syy ovat päihteet

HS pyysi kahta 1970-luvun puolivälissä uransa aloittanutta poliisimiestä kertomaan muutoksesta, jonka Suomi on heidän aikanaan kokenut.

Kun poliisipartio nykyään menee rauhoittamaan öistä nujakkaa ravintolan edustalla, tilannetta tallentavat uteliaan yleisön kännykkäkamerat.

”En tiedä, mitä timpuri tykkäisi, jos parikymmentä humalaista kuvaisi ja neuvoisi ympärillä, miten naulaa lyödään. Mutta onhan se hyvä, että poliisiakin valvotaan”, sanoo operaatiopäällikkö, ylikomisario Jussi-Pekka Lämsä, 62.